**…………(sz.) napirend**

**Előterjesztve:**

Közoktatási, Közművelődési, Sport,

Egészségügyi, Szociális és Lakásügyi Bizottsághoz

**E L Ő T E R J E S Z T É S**

**a Képviselő-testület 2021. június 24-ei rendes ülésére**

**Tárgy:** A Logopédiai és Természetvédő Óvoda Alapítvánnyal kötendő feladat ellátási szerződés

**Készítette:** …………………… Ötvös Zoltán osztályvezető s.k.

**Egyeztetve**: ……………………. Annus Béláné igazgató s.k.

…………………… Vargáné Luketics Gabriella igazgató s.k.

**Látta:** …………………… dr. Szalai Tibor jegyző

…………………… dr. Silye Tamás jegyzői igazgató

A napirend tárgyalása zárt ülést nem igényel!

**Tisztelt Képviselő-testület!**

Budapest Főváros II. Kerületi Önkormányzat Képviselő-testülete első alkalommal a 2006/2007. nevelési évtől kötött szerződést 15 gyermek óvodai ellátására a Logopédiai és Természetvédő Óvoda Alapítvány fenntartásában működő Zölderdő Óvodával (1125 Budapest, Szilágyi E. fasor 26).

(A férőhelyekre a gyermekeket – az óvodai felvételi eljárás keretében - a Százszorszép Óvoda vezetője jelöli ki.)

Az intézmény - a 2018. augusztus 31-ig szóló szerződés és a 2017. szeptember 1-jén kelt módosítás alapján - 28, a II. kerületben állandó lakcímmel rendelkező gyermek számára nyújtott teljes körű óvodai ellátást, illetve a sajátos nevelési igényű gyermekek számára fejlesztést is.

A logopédiai ellátást igénylő gyermekek számának évről évre történő emelkedése indokolttá tette a szolgáltatás bővítését, így a szerződés 2018. szeptember 1-jétől újabb 3 évre további 2 fővel – összesen 30 főre – került megkötésre.

A Zölderdő Óvodába járó, II. kerületi állandó lakcímmel rendelkező gyermekek után az Alapítvány a mindenkori költségvetési törvényben rögzített, igényelhető normatív támogatásokat, illetve a sajátos nevelési igényű gyermekek ellátásához pedig az alap és gyógypedagógiai kiegészítő normatívát is megigényli.

Önkormányzatunk a szerződésben foglaltak alapján egészíti ki az állami normatívát, illetve az étkezést igénybe vevő gyermekek számának megfelelően a II. kerületi óvodákra vonatkozó mindenkori térítési díj és a Zölderdő Óvodában megállapított térítési díj különbözetét.

A sajátos nevelési igényű gyermekek részére - szükség szerint - egyéb speciális terápiákat is nyújtanak, ezek igénybevételéért a szülők az alapítvánnyal kötött megállapodás alapján külön térítési díjat fizetnek.

Az Óvoda szakmai tevékenysége magas színvonalú, a Százszorszép Óvodával az együttműködés zavartalan.

Az Önkormányzat 2021. évi költségvetése tartalmazza a 30 gyermek ellátásáért fizetendő összeget.

A Közoktatási Közművelődési, Sport, Egészségügyi, Szociális és Lakás Bizottság a Képviselő-testület ülésén ismerteti véleményét.

Kérem a Tisztelt Képviselő-testületet a határozati javaslat elfogadására.

**Határozati javaslat**

A Képviselő-testület úgy dönt, hogy a Logopédiai és Természetvédő Óvoda Alapítvánnyal (székhely: 1125 Budapest, Szilágyi Erzsébet fasor 26., nyilvántartási száma: 01-01-0008965, képviseli: Dr. Nagy Péter István) a határozat mellékletét képező feladat ellátási szerződést megköti és felkéri a Polgármestert a szerződés aláírására.

**Felelős**: polgármester

**Határidő:** 2021. augusztus 31.

*A határozat meghozatalához egyszerű többségű szavazati arány szükséges.*

B u d a p e s t, 2021. június 14.

**Kovács Márton**

Alpolgármester s.k.

Határozat melléklete

**Feladat ellátási szerződés**

amely létrejött a **Budapest Főváros II. Kerületi Önkormányzat** (1024 Budapest, Mechwart liget 1., képviselő: Őrsi Gergely polgármester, adóigazgatási azonosító száma: **15735650-2-41.**), továbbiakban: **Önkormányzat,**

valamint

a **Logopédiai és Természetvédő Óvoda Alapítvány** (1125 Budapest, Szilágyi Erzsébet fasor 26., képviselő: **Dr. Nagy Péter István kuratóriumi elnök,** adóigazgatási azonosító száma: 18249080-1-43), továbbiakban: **Alapítvány,** továbbiakban együtt Felek, között az alábbi feltételekkel:

1. Önkormányzat megbízza az Alapítványt az óvodai nevelés, iskolai életmódra felkészítés feladatokkal kapcsolatos szolgáltatások ellátására a jelen szerződésben részletezettek szerint. Az alapfeladatot meghaladó logopédiai szakmai szolgáltatás igénybevételéről külön pontban rendelkezik a szerződés.
2. Az Alapítvány elhelyezést biztosít az Alapítvány által üzemeltetett Zölderdő Óvodában (1125 Budapest, Szilágyi Erzsébet fasor 26.) a II. kerületben állandó lakcímmel rendelkező gyerekek számára **2021. szeptember 1-jétől 2024. augusztus 31-ig évente 30 fő gyermek részére**, a II. Kerületi Önkormányzat által nevelési évenként megadott névsor alapján.
3. Az Alapítvány kijelenti, hogy feladatát a szakma szabályainak maradéktalan betartása mellett látja el.
4. Felek a jelen szerződésben foglalt óvodai feladatok ellátásáért fizetendő díjban az alábbiak szerint állapodnak meg:

a.) A Zölderdő Óvodában az Alapítvány által ellátott gyermekek után a mindenkori költségvetési törvényben rögzített, igényelhető normatív és központosított támogatásokat (közoktatási alap- és kiegészítő és szociális hozzájárulás) az Alapítvány igényli.

b.) Amennyiben az Önkormányzat olyan gyermek ellátását igényli, akinek ellátása sajátos nevelési igényű (alap-és gyógypedagógiai kiegészítő) normatívához kötött, az Alapítvány mindkét normatíva összegét megigényli.

c.) Az Önkormányzat kötelezettséget vállal arra, hogy a gyógypedagógiai kiegészítő normatíva igénylésével ellátott gyermekek differenciált fejlesztéséhez - a kiegészítő normatíván felül – 165.000 Ft/fő/11 hó, azaz százhatvanötezer forint/fő/11hó díjat fizet számla ellenében.

d.) Az Önkormányzat kötelezettséget vállal továbbá arra, hogy 2021. szeptember 1-jétől 2024. augusztus 31-ig gyermekenként és évente, az a.) pontban szereplő, az Alapítvány által igényelt állami normatíva összegén felül, 310 000 Ft/fő/év, azaz háromszáztízezer forint/fő/év (tárgyi adómentes) díjat fizet számla ellenében.

e.) Felek megállapodnak abban, hogy a fenti időtartamon belül a d.) pont szerinti díjat az Alapítvány – évente legfeljebb egyszer, a KSH hivatalos jelentése alapján - maximum a mindenkori infláció mértékéig emelheti.

f.) Felek megállapodnak abban, hogy - a szerződés időtartama alatt - minden év november 30-ig kezdeményezhetik a szerződés felülvizsgálatát.

g.) Gyermekek étkezési térítési díja:

Az Alapítvány vállalja, hogy tárgyhót követő hónap 10-ig jelenti az étkezést igénybe vevő gyermekek számát. Az Önkormányzat ennek megfelelően, számla ellenében, utólag utalja a II. Kerületi óvodákra vonatkozó mindenkori térítési díj és a Zölderdő Óvodában megállapított étkezési térítési díj *különbözetét.*

Felek megállapodnak, hogy az Önkormányzat által fizetendő étkezési térítési díj különbözetének összegéről minden év július 31-ig megállapodnak.

h.)Az Alapítvány vállalja, hogy az óvodai ellátás igénybevételéről mulasztási naplót vezet, a mulasztási napló adatai alapján állítja ki a számlát az étkezési térítési díj hozzájárulásáról.

1. Az Önkormányzat kötelezettséget vállal arra, hogy a szerződés 4.) pontja szerinti díjat a Százszorszép Óvoda vezetője által kiadott teljesítés igazolás alapján a Budapest Főváros II. Kerületi Önkormányzat (cím: 1024 Budapest Mechwart liget 1., adószám: 15735650-2-41; számlaszám:12001008-00201761-00100004) részére kiállított számla szerint - a számla kiállítását követő 8 napon belül - megfizeti az Alapítvány OTP Bank Zrt-nél vezetett 11712004-20247061 sz. számlájára.”
2. Az Alapítvány jogosult a Ptk. szerinti késedelmi kamat felszámítására, amennyiben az Önkormányzat a szerződés 4.) pontja szerinti díj határidőben történő fizetését elmulasztja.
3. Az Alapítvány a feladatát az Önkormányzat érdekének megfelelően köteles teljesíteni, amennyiben feladatát nem tudja teljesíteni, bármely okból akadályoztatva van, haladéktalanul köteles az Önkormányzatot értesíteni.
4. Az Alapítvány vállalja, hogy szabad férőhely esetén, év közben további férőhely igénybevételére lehetőséget biztosít.

1. Jelen szerződés határozott időre, 2021. szeptember 1-jétől 2024. augusztus 31-ig jön létre.
2. A megállapodás rendes felmondással a Felek részéről csak a tanév végére (augusztus 31-i hatállyal) mondható fel. A felmondást legkésőbb április 30. napjáig írásban kell a Feleknek egymás részére eljuttatni.
3. Rendkívüli felmondással csak súlyos szerződésszegés esetén szüntethető meg a szerződés. Súlyos szerződésszegésnek minősül, ha az Alapítvány az 1. pontban vállalt kötelezettségeit nem látja el, illetve ha az Önkormányzat a 4.) pontban megállapított díj fizetési kötelezettségét 3 egymást követő hónapban nem teljesíti.
4. A szerződésben nem, vagy nem kellő részletességgel szabályozott kérdésekben a mindenkori költségvetési törvény, a Ptk. és a nemzeti köznevelésről szóló törvény rendelkezései az irányadók.
5. Szerződő felek jelen szerződést elolvasták, és mint akaratukkal mindenben megegyezőt, jóváhagyólag írják alá.

Budapest, 2021. …………… hó …………… nap

**Őrsi Gergely Dr. Nagy Péter István**

**polgármester kuratórium elnöke**

**Budapest Főváros II. Kerületi Önkormányzat Logopédiai és Természetvédő Óvoda Alapítvány**